Вывучаем слоўнікавыя словы ў II–IV класах

*Дадатковы матэрыял у дапамогу настаўнікам руска- і беларускамоўных школ*

Для ўстаноў агульнай сярэдняй адукацыі
з рускай мовай навучання і выхавання

II клас

**Акварыум** — празрыстая пасудзіна, у якой трымаюць і разводзяць водных жывёл, а таксама расліны.

Абазначае прадмет, адказвае на пытанне ***што?***.

*Матэрыял з мэтай прапедэўтыкі вывучэння тэмы «Аднакаранёвыя словы»:* акварыумная.

*Прыклады спалучэнняў з іншымі словамі:* акварыумны фільтр, шкляны акварыум, вялізны акварыум, круглы акварыум, набыць акварыум, жывуць у акварыуме.

*Прыклады сказаў:* Многія жывёлы і расліны знаходзяцца ў марскім акварыуме. Мая сям’я набыла дэкаратыўны акварыум. У школьным акварыуме жыла чарапаха. Кацярынка сама даглядала за акварыумнымі рыбкамі.

Загадкі

Домік са шкла на стале з празрыстаю вадою.

З раслінамі, камнямі і рыбкай залатою.

Посуд шкляны на стале,

Многа рыбак у вадзе,

Тут адзіны ёсць рыбак —

Кот Васіль, ён наш дзівак.

*А. Мітраховіч*

Прыказка

Для рыбкі акварыум што для птушкі залатая клетка.

Слова ў творах

**Акварыум**

Плаваюць за тоўстым шклом
Рыбкі каляровыя.
Рыбка з сіненькім хвастом
І яшчэ тры новыя:

З жоўтай спінкай і рудая —
Шпаркая і вострая.
А яшчэ ёсць залатая —
Самая дзівосная.

Яе вочкі мільгацяць
І загадкава глядзяць.
Не, — я ведаю напэўна, —
Гэта рыбка — каралеўна!

*І. Дубашынская*

Цікавыя звесткі

* Самы вялікі ў свеце акварыум для ўтрымання насельнікаў мора знаходзіцца ў парку забаў у кітайскім горадзе Чжухай. Ён занесены ў Кнігу рэкордаў Гінэса (яго аб'ём складае 22,7 млн ​​літраў).
* У акварыуме можна ўтрымліваць практычна любых жывых істот, якія ў прыродзе жывуць у вадзе, — марскіх і прэснаводных рыб, ракападобных, малюскаў, земнаводных, рэптылій, расліны і каралы.
* Чым хутчэй рухаюцца ў вадзе рыбкі (такія звычайна жывуць у рэках з імклівай плынню), тым большы па памерах акварыум ім патрабуецца: прыблізна ў 10 разоў больш за даўжыню цела.

**Сцюжа** — моцны холад, мароз, надзвычай халоднае надвор’е з тэмпературай паветра ніжэй за нуль.

Абазначае прадмет, адказвае на пытанне ***што?***.

*Матэрыял з мэтай прапедэўтыкі вывучэння тэмы «Аднакаранёвыя словы»:* сцюдзёны, сцюдзёна.

*Прыклады спалучэнняў з іншымі словамі:* восеньская сцюжа, сцюдзёнае надвор’е, за вакном сцюжа, надакучлівая сцюжа, хавацца ад сцюжы.

*Прыклады сказаў:* Нечаканая сцюжа хутка змянілася цёплым надвор’ем. Зімовая сцюжа напалохала ўсіх лясных жыхароў. Вяскоўцы падрыхтаваліся да надыходу сцюжы.

Загадка

Усім цёпла — яму сцюдзёна, а калі ўсім сцюдзёна — яму цёпла. *(Склеп.)*

Прыказкі і прымаўкі

Пасля зазімку чакай зіму, сцюжу і мароз. У зімовую сцюжу кожны малады.

Прыметы

Кот на печку — сцюжа на двор.

Гусь лапай торгае — на сцюжу.

Чакай сцюдзёнай зімы, калі ліст з дрэва не чыста ападае.

Слова ў творах

**Вінаваты зубкі**

Глуха ў пушчы,
Снежна ў пушчы —
Сцюжа адгуляла…
А вавёрачцы-дачушцы
Мама вымаўляла.

Дакарала, ды з усмешкай,
Крыўдзіць не хацела:
— На зіму было арэшкаў,
Ты ж за дзень іх з’ела.

Як вясну сустрэнем, свята?
Глянь, адны шкарлупкі…
— Мама, я не вінавата,
Вінаваты… зубкі.

*М. Чарняўскі*

**Запаслівая мышка**

Мышка ўпотай з поля ў норку

нацягала зерня горку.

У зімовы сцюжны дзень

з горкай той не прападзе.

*А. Зэкаў*

**Да сцюжы зімовай далёка яшчэ…**

*(урывак)*

Да сцюжы зімовай далёка яшчэ —
Прадрогшага неба спакойная просінь.
Бывае, што з раніцы дожджык маросіць,
А ў поўдзень па-летняму зноў прыпячэ.

Ручай балбатлівы бяжыць праз кусты,
Калышучы жоўтае лісце на хвалях.
І ўсё ж, калі сцішышся, чуецца ў далях,
Як з поўначы снежнай ідуць халады.

*С. Гаўрусёў*

**Сцюжа**

Прадыхаю ў шыбіне вочка,
Зірну на блакітны мароз:
Трашчыць на марозе сарочка,
Як ветразь завейных пагроз.

Вось-вось завіруха завые
І сцежкі ўсе замяце,
Вандроўнікі, быццам сляпыя,
Саб’юцца на трэцяй вярсце.

Ад сцюжы душа ледзянее,
Завея гудзе і гудзе…
За верай прыходзіць надзея,
Любоў да любові вядзе.

Ні сцюжа, ні горкая доля
Маю не астудзяць душу,
І ў дзікай стыхіі ніколі
Я літасці не папрашу.

*С. Грахоўскі*

Цікавыя звесткі

Лічыцца, што назоўнікі «мароз» і «холад» не заўсёды перадаюць тое адценне, якое неабходна перадаць, калі вецер свішча ў правадах, завіруха разгулялася
на вуліцы, а слупок тэрмометра паказвае –20. Так, чалавек можа сказаць: «На вуліцы холадна». Але суразмоўцу прыйдзецца задаваць пытанне, наколькі холадна? Калі ж прагучыць: «Ух, сцюжа!» — гэта ўжо не патрабуе ўдакладнення.

Спіс выкарыстаных крыніц

1. Вершы для дзяцей [Электронны рэсурс]. — Рэжым доступу: <http://www.vyaselka.ru/akvaryum-dlya-dzetak>. — Дата доступу: 14.08.2023.
2. Беларускія загадкі [Электронны рэсурс]. — Рэжым доступу: <http://belzag.blogspot.com/2015/>. — Дата доступу: 14.08.2023.
3. Сяргей Грахоўскі. Вершы [Электронны рэсурс]. — Рэжым доступу: http://www.grahouski.org/poems/priroda.htm. — Дата доступу: 14.08.2023.
4. Вясёлка. Часопіс для дзяцей [Электронны рэсурс]. — Рэжым доступу: <https://www.veselka.by/?p=9784>. — Дата доступу: 14.08.2023.
5. «У вырай плывуць журавы і аблокі…»: вершы пра восень [Электронны рэсурс]. — Рэжым доступу: https://bel.sputnik.by/20220922/vershy-pra-vosen-na-belaruskaj-move-1037336908.html. — Дата доступу: 14.08.2023.
6. Анатоль Зэкаў. Вершы [Электронны рэсурс]. — Рэжым доступу: https://sites.google.com/skarbonkagulnjau.net/games/. — Дата доступу: 28.08.2023.